b'\n_START_ARTICLE_\nStaphylococcus aureus\n_START_SECTION_\nPovzro\xc4\x8dene bolezni\n_START_PARAGRAPH_\nS. aureus lahko pri \xc4\x8dloveku povzro\xc4\x8di razli\xc4\x8dne bolezni, od omejenih ko\xc5\xbenih oku\xc5\xbeb (impetigo oziroma krastavost, gnojni izpu\xc5\xa1\xc4\x8daji, turi, karbunkel, ko\xc5\xbeni ognojki ...) do \xc5\xbeivljenjsko ogro\xc5\xbeajo\xc4\x8dih bolezni, kot so plju\xc4\x8dnica, meningitis, osteomielitis, endokarditis, sindrom toksi\xc4\x8dnega \xc5\xa1oka, bakteremija in septikemija. Je eden od petih najpogostej\xc5\xa1ih povzro\xc4\x8diteljev bolni\xc5\xa1ni\xc4\x8dnih oku\xc5\xbeb in pogosto povzro\xc4\x8da pooperativne infekcije ran.\n_START_SECTION_\nZdravljenje in odpornost na antibiotike\n_START_PARAGRAPH_\nZdravilo izbora za oku\xc5\xbebe s S. aureus je penicilin, a so zaradi raz\xc5\xa1irjenosti sevov odpornih na penicilin, zdravila izbora pogosto na penicilazo odporni penicilini (npr. oksacilin ali flukloksacilin). Pri hudih oku\xc5\xbebah, npr. pri endokarditisu, se lahko uporabi kombinacija z gentamicinom,, ki je lahko sporna zaradi visokega tveganja za po\xc5\xa1kodbo ledvic. Trajanje zdravljenja je odvisno od mesta in resnosti oku\xc5\xbebe._NEWLINE_Ob uvedbi penicilina leta 1943 so bili sevi, odporni na ta antibiotik, malodane nepoznani, Alexander Fleming je odkril antibioti\xc4\x8dno delovanje penicilina ravno na S. aureus. Leta 1950 je bilo \xc5\xbee 50\xc2\xa0% v bolni\xc5\xa1nicah osamljenih bakterij S. aureus odpornih na penicilin, leta 1980 pa \xc5\xbee 80\xc2\xa0%.'